Πρόταση κανονισμος του Συμβουλιου περί καθορισμού της τιμής προσανατολισμού και της κοινοτικής τιμής παραγωγού ορισμένων προϊόντων αλιείας βάσει του κανονισμού (ΕΚ) αριθ. 104/2000 για την αλιευτική περίοδο 2003

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ο κανονισμός (ΕΚ) αριθ. 104/2000 για την κοινή οργάνωση των αγορών των προϊόντων αλιείας και υδατοκαλλιέργειας προβλέπει, στο άρθρο 18, ότι για κάθε ένα από τα προϊόντα που εμφαίνονται στο παράρτημα Ι και για κάθε ένα από τα προϊόντα ή ομάδες προϊόντων που απαριθμούνται στο παράρτημα ΙΙ, καθορίζεται τιμή προσανατολισμού. Ο υπολογισμός γίνεται με βάση τον μέσο όρο των τιμών που διαπιστώνονται για σημαντικό τμήμα της κοινοτικής παραγωγής στις αγορές χονδρικής πώλησης ή στα λιμάνια κατά τις τρεις τελευταίες αλιευτικές περιόδους πριν από την αλιευτική περίοδο για την οποία καθορίζεται η τιμή αυτή.

Λαμβάνονται επίσης υπόψη οι προοπτικές εξέλιξης της παραγωγής και της ζήτησης. Άλλα κριτήρια που λαμβάνονται υπόψη αφορούν τη σταθεροποίηση των τιμών στην αγορά, τη στήριξη του εισοδήματος των παραγωγών και τα συμφέροντα των καταναλωτών.

Από το 2000 έως το 2002, σε σχέση με την περίοδο 1999-2001, οι μέσες τιμές λευκών ψαριών συνέχισαν να αυξάνονται από +1% έως και +8% για τα περισσότερα είδη. Κατά τη διάρκεια των έξι πρώτων μηνών του 2002, το επίπεδο των τιμών λευκών ψαριών ήταν γενικά υψηλότερο απ' ό,τι κατά το πρώτο εξάμηνο του προηγούμενου έτους. Λαμβανομένης υπόψη της ευνοϊκής αυτής κατάστασης στην αγορά, η Επιτροπή προτείνει αύξηση της τιμής προσανατολισμού από 1% έως 2,5 % για το μεγαλύτερο μέρος των ειδών λευκών ψαριών, εκτός από τη ρίνα, τον μπακαλιάρο εγκλεφίνο, την ευρωπαϊκή χωματίδα και τη λιμάντα. Προτείνεται η συνέχιση της ισχύουσας κατάστασης για το καλκάνι, το βατραχόψαρο χωρίς κεφάλι και τη γλώσσα.

Όσον αφορά τα πελαγικά είδη, η κατάσταση της αγοράς βελτιώθηκε σημαντικά, με αυξήσεις τιμών για την περίοδο 2000-2002, σε σχέση με την περίοδο 1999-2001, από 3% έως 33%, ή και 80% για τον κολιό. Οι περισσότερες από τις αυξήσεις αυτές επιβεβαιώθηκαν κατά τη διάρκεια των έξι πρώτων μηνών του 2002. Κατά συνέπεια, η Επιτροπή προτείνει αύξηση της τιμής προσανατολισμού των ειδών αυτών από +1% (σαρδέλα) έως +3% (ρέγγα).

Για τα άλλα είδη του παραρτήματος Ι, ιδίως για τα οστρακόδερμα, η πρόσφατη κατάσταση της αγοράς εμφανίζεται λιγότερο ευνοϊκή. Κατά συνέπεια, η Επιτροπή προτείνει μικρές μεταβολές ή τη διατήρηση της σημερινής τιμής προσανατολισμού για τα είδη αυτά.

Για τα κατεψυγμένα προϊόντα του παραρτήματος ΙΙ, οι τιμές στις διεθνείς αγορές είχαν αυξητική τάση, εκτός από τον ατεμάχιστο μερλούκιο και τον ξιφία, για τα οποία η Επιτροπή προτείνει μειώσεις κατά - 1% και - 1,5% αντιστοίχως.

Ο κανονισμός (ΕΚ) αριθ. 104/2000 του Συμβουλίου προβλέπει επίσης στο άρθρο 26 ότι για τον τόνο που προορίζεται για την κονσερβοποιία καθορίζεται κοινοτική τιμή παραγωγού. Ο υπολογισμός γίνεται με βάση τον μέσο όρο των τιμών που διαπιστώνονται για σημαντικό τμήμα της κοινοτικής παραγωγής στις αγορές χονδρικής πώλησης ή στα λιμάνια κατά τις τρεις τελευταίες αλιευτικές περιόδους πριν από την αλιευτική περίοδο για την οποία καθορίζεται η τιμή αυτή.

Η μέση κοινοτική τιμή αυξήθηκε κατά την περίοδο 2000-2002 σε σύγκριση με την περίοδο 1999-2001. Η τάση αυτή επιβεβαιώθηκε κατά τη διάρκεια των έξι πρώτων μηνών του 2002. Ενόψει αυτής της κατάστασης στην αγορά, η Επιτροπή προτείνει αύξηση κατά 1% της κοινοτικής τιμής παραγωγού για την αλιευτική περίοδο 2003.

Πρόταση κανονισμος του Συμβουλιου περί καθορισμού της τιμής προσανατολισμού και της κοινοτικής τιμής παραγωγού ορισμένων προϊόντων αλιείας βάσει του κανονισμού (ΕΚ) αριθ. 104/2000 για την αλιευτική περίοδο 2003

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 104/2000 του Συμβουλίου, της 17ης Δεκεμβρίου 1999, για την κοινή οργάνωση των αγορών των προϊόντων αλιείας και υδατοκαλλιέργειας [1], και ιδίως το άρθρο 18, παράγραφος 3, και το άρθρο 26, παράγραφος 1,

[1] ΕΕ L 17 της 21.1.2000, σ. 22.

την πρόταση της Επιτροπής,

Εκτιμώντας τα εξής:

(1) Το άρθρο 18, παράγραφος 1, και το άρθρο 26, παράγραφος 1, του κανονισμού (ΕΚ) αριθ. 104/2000 προβλέπουν τον καθορισμό τιμής προσανατολισμού καθώς και κοινοτικής τιμής παραγωγού για κάθε αλιευτική περίοδο προκειμένου να ορισθούν τα επίπεδα τιμών όσον αφορά την παρέμβαση στην αγορά ορισμένων προϊόντων αλιείας.

(2) Το άρθρο 18, παράγραφος 1, του κανονισμού (ΕΚ) αριθ. 104/2000 προβλέπει τον καθορισμό τιμής προσανατολισμού για κάθε ένα από τα προϊόντα και τις ομάδες προϊόντων που μνημονεύονται στα παραρτήματα Ι και ΙΙ του εν λόγω κανονισμού.

(3) Με βάση τα δεδομένα που διατίθενται σήμερα όσον αφορά τις τιμές για τα εν λόγω προϊόντα καθώς και τα κριτήρια που μνημονεύονται στο άρθρο 18, παράγραφος 2, του κανονισμού (ΕΚ) αριθ. 104/2000, η τιμή προσανατολισμού για την αλιευτική περίοδο 2003 πρέπει να αυξηθεί, να διατηρηθεί ή να μειωθεί ανάλογα με το είδος.

(4) Το άρθρο 26, παράγραφος 1, του κανονισμού (ΕΚ) αριθ. 104/2000 προβλέπει τον καθορισμό κοινοτικής τιμής παραγωγού για κάθε ένα από τα προϊόντα που μνημονεύονται στο παράρτημα ΙΙΙ του εν λόγω κανονισμού. Εντούτοις, επαρκεί ο καθορισμός της κοινοτικής τιμής παραγωγού για ένα μόνο από τα προϊόντα που περιλαμβάνονται στο παράρτημα III του κανονισμού (ΕΚ) αριθ. 104/2000, δεδομένου ότι οι τιμές για τα υπόλοιπα προϊόντα μπορούν να υπολογισθούν βάσει των συντελεστών μετατροπής που καθορίζονται στον κανονισμό (ΕΟΚ) αριθ. 3510/82 της Επιτροπής [2].

[2] ΕΕ L 368 της 28.12.1982, σ. 27. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 3899/92 (ΕΕ L 392 της 31.12.1992, σ. 24).

(5) Με βάση τα κριτήρια που ορίζονται στο άρθρο 18, παράγραφος 2, καθώς και στο άρθρο 26, παράγραφος 1, του κανονισμού (ΕΚ) αριθ. 104/2000, πρέπει να αυξηθεί η κοινοτική τιμή παραγωγού για την αλιευτική περίοδο 2003,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για την αλιευτική περίοδο από 1ης Ιανουαρίου έως 31 Δεκεμβρίου 2003, η τιμή προσανατολισμού που μνημονεύεται στο άρθρο 18, παράγραφος 1, του κανονισμού (ΕΚ) αριθ. 104/2000, καθορίζεται σύμφωνα με το παράρτημα Ι του παρόντος κανονισμού.

Άρθρο 2

Για την αλιευτική περίοδο από 1ης Ιανουαρίου έως 31 Δεκεμβρίου 2003, η κοινοτική τιμή παραγωγού που μνημονεύεται στο άρθρο 26, παράγραφος 1, του κανονισμού (ΕΚ) αριθ. 104/2000, καθορίζεται σύμφωνα με το παράρτημα ΙΙ του παρόντος κανονισμού.

Άρθρο 3

Ο παρών κανονισμός αρχίζει να ισχύει την 1η Ιανουαρίου 2003.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

>ΘΕΣΗ ΠIΝΑΚΑ>

ΠΑΡΑΡΤΗΜΑ II

>ΘΕΣΗ ΠIΝΑΚΑ>

Η κοινοτική τιμή παραγωγού για τα υπόλοιπα προϊόντα που περιλαμβάνονται στο παράρτημα III του κανονισμού (ΕΚ) αριθ. 104/2000 θα καθορισθεί βάσει των συντελεστών μετατροπής που μνημονεύονται στον κανονισμό (ΕΟΚ) αριθ. 3510/82.

>ΘΕΣΗ ΠIΝΑΚΑ>